12 toetsbeamptes in die hof oor bedrogTwaalf beamptes wat in hegtenis geneem is met vervalste voertuiglisensies en rybewyse, sal Maandag in twee provinsies in die hof verskyn ná hulle die naweek agter tralies deurgebring het. Die verdagtes is Vrydag in KwaZulu-Natal en Limpopo in hegtenis geneem op bewerings van bedrog en die oortreding van die Nasionale Padverkeerswet. Sewe van die verdagtes is van Limpopo en vyf van KwaZulu-Natal, het Simon Zwane, woordvoerder van die Padverkeersbestuurskorporasie (RTMC), gesê. Die inhegtenisnemings volg ná klopjagte by verskeie privaat toetssentrums en ŉ leerlinglisensieowerheid by die RTMC se nasionale teen-korrupsie-eenheid vir verkeer, in samewerking met die direktoraat vir prioriteitsmisdaadondersoeke (die Valke), die spesiale ondersoekeenheid (SOE) en die KwaZulu-Natalse eenheid vir vervoer- en verkeersondersoeke. Bewerings teen die verdagtes in Limpopo, insluitend eksaminators en datainvorderaars, sluit in dat hulle padwaardigheidsertifikate uitgereik het vir voertuie wat nooit fisies ondersoek is nie. Die verdagtes sal na verwagting in die landdroshowe in Musina en Thohoyandou verskyn. Vyf verdagtes wat in KwaZulu-Natal in hegtenis geneem is, sal in die Durbanse handelsmisdaadhof verskyn. Dit sluit vier eksaminatore van leerlinglisensiesentrums in Underberg en ŉ bestuurder, wat voorheen by ŉ ander leerlinglisensiesentrum in Howick werksaam was, in. “Die verdagtes het na bewering deelgeneem aan onwettige aktiwiteite deur aansoekers te help om hul leerlinglisensies te bekom. Daar is beslag gelê op verskeie dokumente in Underberg en dit sal deel vorm van verdere ondersoeke,” het Zwane bygevoeg. Enige korrupte aktiwiteite kan aangemeld word by 0861 400 800 of [email protected]